Nikon
Nikon, 1605-1681, Nikita Minov, russisk patriark. Nikon blev født i en landsby nær Nizjnij Novgorod og fik en kirkelig uddannelse. I 1646 kom han til Moskva og herved i kontakt med reformkredse inden for den russisk-ortodokse kirke; han blev metropolit i Novgorod i 1648 og patriark for Moskva og hele Rusland i 1652. I 1654, da zar Aleksej gik i krig mod Polen, blev Nikon rådgiver for regeringen, og 1657, da der atter udbrød krig mod Polen, fik han den reelle magt over landet. Han reformerede liturgien i den russiske kirke ved at tilpasse den til den græske, men kom derved på kollisionskurs med store dele af det russisk-ortodokse præsteskab, og det kom til et skisma (se gammeltroende). Ved Aleksejs tilbagekomst i 1658 trådte Nikon tilbage som patriark. I 1666 blev han forvist til et afsidesliggende kloster i Nordrusland; han blev tilbagekaldt af Aleksejs efterfølger, Fjodor 3., men døde undervejs til Moskva.